Վայրագության ի՜նչ աստիճան՝ սառնասիրտ չարամտությամբ փշրել այդ կատարելությունները։ Ցավոք, այդպես եղել է, և այն էլ՝ բազմիցս։ Ղևոնդ պատմիչը, որը եղել է Հայաստանում Եզիդ խալիֆի արշավանքների (720-725) ականատեսը, իր մատյանում նկարագրել է, թե բռնակալի հրամանով ինչպես էին ջարդուփշուր արվում հայոց խաչքարերը՝ իրենց անկրկնելի պատկերաքանդակներով, ասես քար չէր իրենց առջև, այլ թշնամի։ Համանման նկարագրություններ ունեն Մովսես Դրասխանակերտցին (9-րդ դար), այլ պատմիչներ։